b'\n_START_ARTICLE_\nNaravni rezervat doline Glin\xc5\xa1\xc4\x8dice\n_START_PARAGRAPH_\nNaravni rezervat doline Glin\xc5\xa1\xc4\x8dice (italijansko Riserva naturale della Valle Rosandra) je naravni rezervat na obmo\xc4\x8dju ob\xc4\x8dine Dolina v Furlaniji-Julijski krajini. Po njem te\xc4\x8de reka Glin\xc5\xa1\xc4\x8dica, edini povr\xc5\xa1inski vodotok tr\xc5\xbea\xc5\xa1kega krasa. Rezervat je bil ustanovljen z odlokom 30. septembra 1996. Kot posebno za\xc5\xa1\xc4\x8diteno obmo\xc4\x8dje je rezervat vklju\xc4\x8den v evropsko omre\xc5\xbeje Natura 2000._NEWLINE_V tej dolini so se ohranile \xc5\xa1tevilne alpske in mediteranske rastline, ki so dale\xc4\x8d naokoli izumrle v ledenih dobah (alpski vol\xc4\x8din, \xc5\xa1marna hru\xc5\xa1ica, primorska ko\xc5\xa1eni\xc4\x8dica in druge). Prav tako so se ohranile \xc5\xa1tevilne \xc5\xbeivali, predvsem ve\xc4\x8d vrst plazilcev in dvo\xc5\xbeivk, ki so izven te doline \xc5\xbee prava redkost. Omeniti velja\xc2\xa0\xc2\xbb\xc4\x8drnico s kravato\xc2\xab, kakor doma\xc4\x8dini imenujejo ka\xc4\x8do belou\xc5\xa1ko, ki biva ob vodi, saj se hrani prete\xc5\xbeno z ribami in \xc5\xbeabami. Tudi hribski urh (ali\xc2\xa0\xc2\xbbrumeni smrduh\xc2\xab, kakor mu pravijo) prebiva na tem obmo\xc4\x8dju. Na razmeroma majhni povr\xc5\xa1ini so do zdaj zabele\xc5\xbeili tudi 130 vrst ptic, od katerih jih 70 tu gnezdi._NEWLINE_Najprikladnej\xc5\xa1e izhodi\xc5\xa1\xc4\x8de za ogled doline je sprejemni center doline Glin\xc5\xa1\xc4\x8dice, ki se nahaja v Kulturnem ve\xc4\x8dnamenskem centru France Pre\xc5\xa1eren v Boljuncu (lokacija: 45.612630\xc2\xb0N 13.857821\xc2\xb0E), od koder preko centra naselja nato navzgor ob toku Glin\xc5\xa1\xc4\x8dice raziskujemo dolino.'